

РЕШЕНИЯ на първата годишна конференция на ОМЕЕ ЕкоЕнергия
 9 декември 1998 година, София
Общото събрание на Общинската мрежа за енергийна ефективност ЕкоЕнергия, 
на своята първа годишна конференция, която се проведе в София на 9 декември 1998 г.,
реши: 
Приема отчета за дейността на ОМЕЕ през периода 1997 - 1998 година, разработен и представен от Секретариата на мрежата.
Приема плана за дейността на ОМЕЕ през 1999 година, разработен на основата на дългосрочния план до 2003 г, като се ангажира с неговото изпълнение.
Приема по принцип проекта за Стратегия за развитие на ОМЕЕ и възлага на Секретариата да продължи работата по нея и я представи на Председателството за процедиране. Отчита необходимостта стратегията, като рамков документ на дейността на мрежата, да се поддържа актуална в съответствие с променящите се икономически, институционални и други условия в страната.
По направените предложения във връзка с финансирането на дейности за икономия на енергия Общото събрание на мрежата възлага на Председателството и Секретариата да изготвят предложения до съответните компетентни правителствени органи за:
(а) утвърждаване на Националния фонд за енергийна ефективност като важен финансов механизъм за стимулиране и подпомагане на общините за повишаване на енергийната ефективност, едно от най-важните условия за устойчиво развитие;
(б) осигуряване на необходимите нормативни условия икономиите, реализирани от общините чрез дейности за енергийна ефективност или от прилагането на възобновяеми енергийни източници, да се оставят на разположение на общините с цел да се мотивират да осъществяват нови спестявания;
(в) освобождаване от ДДС на дарения за осъществяване на икономии на енергия или за използване на възобновяеми енергийни източници.
Възлага на Председателството и Секретариата:
(а) да организират работен семинар по финансирането на общински проекти за енергийна ефективност;
(б) да проучат критериите за обособяване на нови демонстрационни зони за енергийна ефективност по примера на Габрово и на основата на изявената готовност на няколко общини-членки да направят необходимите постъпки пред съответните международни организации и финансови институции;
(в) да установят активно сътрудничество с народните представители от съответните общини за по-бързо преодоляване на съществуващите нормативни пречки пред проектите за енергийна ефективност на местно и регионално ниво;
(г) да окажат помощ на желаещи общини-членки на мрежата да участват в проекта от програмата SAVE за създаване на местни и регионални енергийни агенции;
(д) да изготвят предложение до правителството да заяви по-активно участие на България в проекти на ЕС за повишаване на енергийната ефективност на местно ниво, както и в други чуждестранни проекти и програми, като програмата SCORE на Кралство Холандия;
(е) да изготвят предложение за действия на общините в изпълнение на задълженията на страната по протокола от Киото за предотвратяване на нежелани промени в климата на планетата;
(ж) да проучат възможността за въвеждане на колективно членство на общини в мрежата чрез техни сдружения, асоциации или други организации.
(з) за проучат възможностите и условията за колективно членство в Европейската мрежа “Енергийни градове”.
Приема да бъде продължен мандатът на Председателството на мрежата в състава, избран на Общо събрание на 19 ноември 1997 г. в Стара Загора, до следващата годишна конференция, както следва:
Председател: Община Габрово
Заместник-председател: Община Стара Загора
Членове: Община Горна Оряховица, Община Карлово
Център за енергийна ефективност ЕнЕфект.
Координацията на дейността на мрежата ще се извършва от Центъра за енергийна ефективност ЕнЕфект с адрес: 1421 София, бул. Христо Смирненски 1, III ет., който осъществява функциите на секретариат, с постоянен координатор.
Общото събрание дава висока оценка за работата на Секретариата на Общинска мрежа за енергийна ефективност ЕкоЕнергия.
ОБЩО СЪБРАНИЕ
  


